ΑΠΟΦΑΣΕΙΣ
Αριθμ. Φ.424/22/430397/Σ.2590
Ρύθμιση θεμάτων που αφορούν τα ειδικά προγράμματα θητείας του άρθρου 65 του ν. 5110/
2024 (Α’ 75).
Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ
Έχοντας υπόψη:
1. Το άρθρο 65 και την παρ. 12 του άρθρου 78 του
ν. 5110/2024 «Ίδρυση Ελληνικού Κέντρου Αμυντικής
Καινοτομίας, εκσυγχρονισμός θεσμικού πλαισίου των
Ανωτάτων Στρατιωτικών Εκπαιδευτικών Ιδρυμάτων,
σύσταση Κοινού Σώματος Πληροφορικής στις Ένοπλες
Δυνάμεις και λοιπές διατάξεις» (Α’ 75).
2. Το άρθρο 90 του Κώδικα Νομοθεσίας για την Κυβέρνηση και τα κυβερνητικά όργανα (π.δ. 63/2005, Α’ 98), το
οποίο διατηρήθηκε σε ισχύ με την περ. 22 του άρθρου 119
του ν. 4622/2019 (Α’ 133).
3. Την από 24-02-2025 εισήγηση του Γενικού Επιτελείου Εθνικής Άμυνας.
4. Την από 18-02-2025 πρόταση του Γενικού Επιτελείου
Στρατού.
5. Την από 05-02-2025 πρόταση του Γενικού Επιτελείου
Ναυτικού.
6. Την από 28-01-2025 πρόταση του Γενικού Επιτελείου
Αεροπορίας.
7. Την υπ’ αρ. 142/05-03-2025 εισηγητική έκθεση του
Προϊσταμένου των οικονομικών υπηρεσιών του Υπουργείου Εθνικής Άμυνας, από την οποία προκύπτει ότι από
τις διατάξεις της παρούσας δεν προκαλείται δαπάνη σε
βάρος του κρατικού προϋπολογισμού.
8. Το γεγονός ότι οι διατάξεις δεν αφορούν σε διοικητική διαδικασία για την οποία υπάρχει υποχρέωση
καταχώρισης στο ΕΜΔΔ-ΜΙΤΟΣ, αποφασίζουμε:
Άρθρο 1
Διαδικασία και χρόνος έκδοσης προκηρύξεων
από τα Γενικά Επιτελεία
1. Τα Γενικά Επιτελεία (ΓΕ) προκηρύσσουν έως 30
Ιουνίου κάθε έτους θέσεις για ειδικά προγράμματα θητείας των περ. α), β) και γ) της παρ. 1 του άρθρου 65
του ν. 5110/2024 για προγράμματα σπουδών πρώτου,
δεύτερου και τρίτου κύκλου, αντίστοιχα, ανάλογα με τις
ανάγκες τους, σύμφωνα με τον αριθμό των θέσεων που
καθορίζεται κατ’ έτος με την κοινή υπουργική απόφαση
που εκδίδεται κατ’ εξουσιοδότηση της παρ. 10 του άρθρου 78 του ίδιου νόμου.
2. Τα ειδικά προγράμματα θητείας προκηρύσσονται
για προγράμματα σπουδών συγκεκριμένων εκπαιδευτικών ιδρυμάτων που εδρεύουν σε μεγάλα αστικά κέ-
ντρα και όπου οι Ένοπλες Δυνάμεις διαθέτουν μονάδες
κατάλληλες για την υλοποίηση αυτών.
3. Με την προκήρυξη, που δημοσιεύεται στην Εφημερίδα της Κυβερνήσεως, καθορίζονται ο χρόνος και
ο τρόπος υποβολής αιτήσεων από τους ενδιαφερόμενους, τα απαιτούμενα δικαιολογητικά, η διαδικασία
παραπομπής σε Στρατιωτικές Υγειονομικές Επιτροπές
για κρίση της σωματικής ικανότητας των υποψηφίων
καθώς και οι λεπτομέρειες σχετικά με την ταχύρρυθμη
στρατιωτική εκπαίδευση των υποψηφίων για ένταξη σε
ειδικά προγράμματα θητείας των περ. β) και γ) της παρ. 1
του άρθρου 65 του ν. 5110/2024.
Άρθρο 2
Προσόντα - κριτήρια επιλογής συμμετεχόντων
1. Αίτηση για ένταξη σε ειδικά προγράμματα θητείας
της παρ. 1 του άρθρου 65 του ν. 5110/2024 δύνανται να
υποβάλλουν:
α) Για τα ειδικά προγράμματα θητείας της περ. α), όσοι
είναι εγγεγραμμένοι στο πρώτο ή δεύτερο έτος προΕΦΗΜΕΡΙΔΑ
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
E
31 Μαρτίου 2025
ΤΕΥΧΟΣ  ΔΕΥΤΕΡΟ
Αρ. Φύλλου 1529
01.04.2025 12:01:58
ΨΗΦΙΑΚΑ
ΥΠΟΓΕΓΡΑΜΜΕΝΟ
ΑΠΟ
VARVARA ZACHARAKI
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1529/31.03.2025
γράμματος σπουδών πρώτου κύκλου Ανώτατων Εκπαιδευτικών Ιδρυμάτων (ΑΕΙ).
β) Για τα ειδικά προγράμματα θητείας των περ. β) και γ):
βα) Όσοι έχουν εγγραφεί για φοίτηση σε πρόγραμμα
σπουδών δεύτερου ή τρίτου κύκλου σε ΑΕΙ ή σε Ανώτατα
Στρατιωτικά Εκπαιδευτικά Ιδρύματα (ΑΣΕΙ).
ββ) Όσοι έχουν αιτηθεί την εγγραφή τους σε πρόγραμμα σπουδών δεύτερου ή τρίτου κύκλου σε ΑΕΙ ή ΑΣΕΙ.
Στην περίπτωση αυτή, η εγγραφή στο πρόγραμμα σπουδών πρέπει να έχει ολοκληρωθεί μέχρι την πρόσκληση
για παρακολούθηση ταχύρρυθμης στρατιωτικής εκπαίδευσης σύμφωνα με την περ. δ) της παρ. 1 του άρθρου 4.
2. Για την εφαρμογή της παρ. 2 του άρθρου 65 του
ν. 5110/2024, ως απαιτούμενη συνολική διάρκεια νοείται η ελάχιστη εναπομένουσα διάρκεια που απαιτεί-
ται για την απόκτηση του πτυχίου ή του διπλώματος,
κατά περίπτωση. Η ελάχιστη χρονική διάρκεια για την
απόκτηση του διδακτορικού διπλώματος είναι τρία (3)
πλήρη ημερολογιακά έτη από την ημερομηνία ορισμού
της τριμελούς συμβουλευτικής επιτροπής.
3. Οι υποψήφιοι κατά την ημερομηνία κατάθεσης της
αίτησης πρέπει επιπλέον να πληρούν σωρευτικά τις εξής
προϋποθέσεις:
α) Να έχουν την ελληνική ιθαγένεια.
β) Να είναι ικανοί κατηγορίας πρώτης (Ι1) έως τέταρτης (Ι4).
γ) Να μην έχουν καταδικαστεί ή παραπεμφθεί αμετάκλητα σε δίκη για τα αδικήματα της περ. ε) της παρ. 3
του άρθρου 65 του ν. 5110/2024.
δ) Να μην έχουν στερηθεί τα πολιτικά τους δικαιώματα.
ε) Να μην έχουν απολυθεί για οποιαδήποτε αιτία, πλην
της παραίτησης, όσοι υπηρετούσαν ως μαθητές παραγωγικών σχολών των Ενόπλων Δυνάμεων ή Επαγγελματίες
Οπλίτες (ΕΠ.ΟΠ.) και να μην έχουν διαγραφεί από ειδικό
πρόγραμμα θητείας του άρθρου 65 του ν. 5110/2024
πριν την ολοκλήρωσή του.
στ) Ειδικά για τους άρρενες, να μην εκκρεμεί σε βάρος
τους μήνυση ή κατηγορία για ανυποταξία ή λιποταξία
και, σε περίπτωση που έχουν εκπληρώσει την στρατεύσιμη στρατιωτική τους υποχρέωση, να μην τους έχει
επιβληθεί πειθαρχική φυλάκιση πέραν των είκοσι (20)
ημερών, εφάπαξ ή αθροιστικά.
4. Για την πλήρωση των προκηρυχθεισών θέσεων, οι
υποψήφιοι επιλέγονται βάσει των παρακάτω, κατά σειρά
προτεραιότητας, κριτηρίων:
α) Για τα ειδικά προγράμματα θητείας της περ. α) της
παρ. 1 του άρθρου 65 του ν. 5110/2024:
αα) Του βαθμού εισαγωγής (μόρια) στο πρόγραμμα
σπουδών πρώτου κύκλου.
αβ) Του βαθμού απολυτηρίου Λυκείου, σε περίπτωση
ισοβαθμίας.
β) Για τα ειδικά προγράμματα θητείας της περ. β) της
παρ. 1 του άρθρου 65 του ν. 5110/2024:
βα) Του βαθμού του κατεχόμενου πτυχίου πρώτου
κύκλου σπουδών.
ββ) Του βαθμού εισαγωγής (μόρια) στο πρόγραμμα
σπουδών πρώτου κύκλου, σε περίπτωση ισοβαθμίας.
γ) Για τα ειδικά προγράμματα θητείας της περ. γ) της
παρ. 1 του άρθρου 65 του ν. 5110/2024:
γα) Την κατοχή πτυχίου δεύτερου κύκλου σπουδών.
γβ) Του βαθμού του κατεχόμενου πτυχίου δεύτερου
κύκλου σπουδών.
γγ) Του βαθμού του κατεχόμενου πτυχίου πρώτου κύκλου σπουδών, σε περίπτωση ισοβαθμίας.
Άρθρο 3
Απαιτούμενα δικαιολογητικά
1. Για την ένταξη σε ειδικό πρόγραμμα θητείας οι
ενδιαφερόμενοι υποβάλλουν αίτηση στην διεύθυνση
προσωπικού του οικείου ΓΕ. Η αίτηση υποβάλλεται εντός
προθεσμίας που ορίζεται στη σχετική προκήρυξη, η
οποία δεν μπορεί να λήγει μετά την 01 Οκτωβρίου του
έτους προκήρυξης. Με την αίτηση συνυποβάλλονται:
α) Πιστοποιήσεις ή βεβαιώσεις της οικείας σχολής,
από τις οποίες προκύπτουν η εκπαιδευτική βαθμίδα, το
τμήμα και ο κλάδος σπουδών, η ημερομηνία αρχικής εγγραφής ή μετεγγραφής κατά περίπτωση, το διανυόμενο
έτος ή εξάμηνο σπουδών, καθώς και η ελάχιστη διάρκεια
της εναπομένουσας φοίτησης και της τυχόν υποχρεωτικής πρακτικής άσκησης ή εκπαίδευσης που απαιτείται
για την ολοκλήρωση των σπουδών. Ειδικά οι υποψήφιοι
για ένταξη σε ειδικό πρόγραμμα θητείας των περ. β) και
γ) της παρ. 1 του άρθρου 65 του ν. 5110/2024 που κατά
την ημερομηνία της αίτησης για ένταξη σε ειδικό πρόγραμμα θητείας δεν έχουν εγγραφεί ακόμη στο σχετικό
πρόγραμμα σπουδών, υποβάλλουν δικαιολογητικά από
τα οποία προκύπτει ότι έχουν αιτηθεί την έγγραφή τους
για φοίτηση καθώς και τα στοιχεία του πρώτου εδαφίου. Στην περίπτωση αυτή, και εφόσον δεν προκύπτουν
τα στοιχεία του πρώτου εδαφίου, κατατίθεται από τους
ενδιαφερόμενους σχετική υπεύθυνη δήλωση. Με την
ολοκλήρωση της εγγραφής τους στο πρόγραμμα σπουδών, καταθέτουν αμελλητί στην διεύθυνση προσωπικού
του οικείου ΓΕ σχετική βεβαίωση.
β) Υπεύθυνη δήλωση, με την οποία δηλώνουν ότι δεν
έχουν παραπεμφθεί αμετάκλητα σε δίκη την τελευταία
πενταετία, δεν έχει ασκηθεί σε βάρος τους ποινική δίωξη από εισαγγελική αρχή για τις αξιόποινες πράξεις,
που αναγράφονται στις περ. γ) και στ) της παρ. 3 του
άρθρου 2 και δεν έχουν στερηθεί τα πολιτικά τους δικαιώματα. Επίσης, με την ίδια υπεύθυνη δήλωση, παρέχουν
εξουσιοδότηση για την αυτεπάγγελτη αναζήτηση αντίγραφου ποινικού μητρώου γενικής χρήσης, εφόσον δεν
κατατίθεται από τους ίδιους, και δηλώνουν εάν είχαν στο
παρελθόν καταταγεί στις Ένοπλες Δυνάμεις.
γ) Ευκρινές φωτοαντίγραφο του αστυνομικού δελτίου
ταυτότητάς τους.
2. Πέραν των δικαιολογητικών της παρ. 1, οι υποψήφιοι
υποβάλλουν και τους απαιτούμενους, κατά περίπτωση,
τίτλους σπουδών της ημεδαπής ή ισότιμους αυτών της
αλλοδαπής, αναγνωρισμένους από τον αρμόδιο φορέα,
αποκλειστικά για την εξέταση των κριτηρίων επιλογής
της παρ. 4 του άρθρου 2.
Άρθρο 4
Διαδικασία ένταξης σε ειδικό πρόγραμμα θητείας
1. Οι αιτήσεις των υποψηφίων για ένταξη σε ειδικά
προγράμματα θητείας αξιολογούνται από την διεύθυνση
προσωπικού του οικείου ΓΕ, η οποία:
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1529/31.03.2025
α) Ελέγχει την πληρότητα των δικαιολογητικών καθώς
και τη συνδρομή των προσόντων - προϋποθέσεων και
κατατάσσει του υποψηφίους σύμφωνα με τα κριτήρια
επιλογής της παρ. 4 του άρθρου 2.
β) Αιτείται αυτεπάγγελτα αντίγραφο ποινικού μητρώου
γενικής χρήσης, από το οποίο πρέπει να προκύπτει ότι
οι υποψήφιοι δεν έχουν καταδικασθεί για τα αδικήματα
που αναφέρονται στην περ. γ) της παρ. 3 του άρθρου 2
καθώς και Αντίγραφο Φύλλου Μητρώου (ΑΦΜ) για
όσους είχαν καταταγεί με οποιαδήποτε ιδιότητα στις
Ένοπλες Δυνάμεις.
γ) Παραπέμπει, σύμφωνα με τη σειρά κατάταξης,
αποκλειστικά για την ένταξη σε κατηγορία σωματικής
ικανότητας, διπλάσιο των προκηρυχθεισών θέσεων
αριθμό υποψηφίων που πληρούν τα λοιπά προσόντα προϋποθέσεις, συμπεριλαμβανομένων των υποψηφίων
της υποπερ. ββ) της περ. β) της παρ. 1 του άρθρου 2. Η
παραπομπή γίνεται στην πλησιέστερη στον τόπο διαμονής τους υγειονομική επιτροπή του Στρατού Ξηράς,
εκτός αν στον ίδιο τόπο λειτουργεί υγειονομική επιτροπή
του Κλάδου των Ενόπλων Δυνάμεων σε προκήρυξη του
οποίου αποκλειστικά συμμετέχουν, οπότε αρμόδια είναι
η επιτροπή αυτή. Οι υποψήφιοι σε προκηρύξεις περισσότερων του ενός κλάδου, παραπέμπονται στην πλησιέστε-
ρη στον τόπο διαμονής τους υγειονομική επιτροπή του
Στρατού ξηράς, πλην των διαμενόντων στην Αττική που
δεν είναι υποψήφιοι σε προκήρυξη του Στρατού Ξηράς,
οι οποίοι παραπέμπονται στην υγειονομική επιτροπή του
Πολεμικού Ναυτικού.
δ) Προσκαλεί τους υποψηφίους που προκρίνονται για
ένταξη σε ειδικά προγράμματα θητείας των περ. β) και
γ) της παρ. 1 του άρθρου 65 του ν. 5110/2024, για παρακολούθηση ταχύρρυθμης στρατιωτικής εκπαίδευσης,
μετά την επιτυχή ολοκλήρωση της οποίας είναι δυνατή
η ένταξή τους στο πρόγραμμα. Σε περίπτωση μη παρουσίασης ή μη επιτυχούς ολοκλήρωσης της ταχύρρυθμης
στρατιωτικής εκπαίδευσης από υποψήφιο, καλείται o
επόμενος, βάσει των κριτηρίων επιλογής, υποψήφιος.
ε) Μετά την ολοκλήρωση της ταχύρρυθμης εκπαίδευσης της περ. δ) συντάσσει:
εα) Πίνακα με όσους υποψηφίους επιλέχθηκαν για
ένταξη σε ειδικά προγράμματα θητείας, κατά σειρά επιτυχίας.
εβ) Πίνακα, με όσους δεν προκρίθηκαν για ένταξη
λόγω συμπλήρωσης του αριθμού των προκηρυχθεισών
θέσεων, συμπεριλαμβανομένων και όσων δεν παραπέμφθηκαν για κρίση της σωματικής ικανότητας σύμφωνα
με την περ. γ).
εγ) Πίνακα απορριπτέων υποψηφίων με όσους δεν
πληρούν τα προσόντα και τις προϋποθέσεις του άρθρου
2 ή υπέβαλαν αίτηση εκπρόθεσμα, καθώς και με όσους
υποψηφίους κρίθηκαν ακατάλληλοι για στράτευση (Ι5)
ή δεν παρουσιάστηκαν για παρακολούθηση της ταχύρρυθμης στρατιωτικής εκπαίδευσης της περ. δ) ή δεν
ολοκλήρωσαν αυτήν επιτυχώς.
στ) Υποβάλλει τους πίνακες της περ. ε) στον Υπουργό
Εθνικής Άμυνας για κύρωση.
2. Οι πίνακες της περ. ε), μετά την κύρωσή τους από
τον Υπουργό Εθνικής Άμυνας, αναρτώνται στον επίσημο
ιστότοπο του οικείου Γενικού Επιτελείου προς ενημέρωση των ενδιαφερομένων, με δική τους ευθύνη, τηρου-
μένων των διατάξεων για την προστασία δεδομένων
προσωπικού χαρακτήρα.
3. Η ένταξη των υποψηφίων στα ειδικά προγράμματα
θητείας κάθε ΓΕ γίνεται με απόφαση του Υπουργού Εθνικής Άμυνας που εκδίδεται έως 15 Νοεμβρίου κάθε έτους
και κοινοποιείται αμελλητί στους ενδιαφερομένους, οι
οποίοι οφείλουν να αποδεχτούν την ένταξη εντός δύο
(2) εργάσιμων ημερών. Σε περίπτωση μη αποδοχής της
ένταξης, καλείται ο πρώτος κατά σειρά υποψήφιος του
πίνακα της υποπερ. εβ) της περ. ε) της παρ. 1. Με την ίδια
απόφαση οι ενταχθέντες σε προγράμματα ονομάζονται
Υποψήφιοι Έφεδροι Αξιωματικοί Βραχείας Εθελοντικής
Υπηρεσίας ή Δόκιμοι Έφεδροι Αξιωματικοί ή Επίκουροι
Σημαιοφόροι του Πολεμικού Ναυτικού (ΠΝ), κατά περίπτωση. Όσοι εντάσσονται σε ειδικά προγράμματα θητεί-
ας του Γενικού Επιτελείου Στρατού (ΓΕΣ) κατανέμονται
σε Όπλα - Σώματα. Τα ΓΕ μεριμνούν για την ορκωμοσία
των ενταχθέντων.
4. Στην απόφαση της παρ. 3 αναγράφεται η υποχρέωση των συμμετεχόντων:
α) Να υποβάλλουν τον Οκτώβριο κάθε έτους του ακαδημαϊκού σκέλους των προγραμμάτων αντίγραφο ποινι-
κού μητρώου γενικής χρήσης, υπεύθυνη δήλωση με την
οποία δηλώνουν ότι δεν έχουν παραπεμφθεί αμετάκλητα
για κακούργημα ή για τα πλημμελήματα της περ. ε) της
παρ. 3 του άρθρου 65 του ν. 5110/2024, καθώς και πιστοποιητικό σπουδών τρέχοντος ακαδημαϊκού έτους.
β) Να ενημερώσουν αμελλητί την διεύθυνση προσωπικού του οικείου ΓΕ:
βα) Σε περίπτωση που καταδικαστούν ή παραπεμφθούν αμετάκλητα για κακούργημα ή για τα πλημ-
μελήματα της περ. ε) της παρ. 3 του άρθρου 65 του
ν. 5110/2024.
ββ) Σε περίπτωση διαγραφής τους από τα ΑΕΙ ή ΑΣΕΙ
σύμφωνα με τους οικείους κανονισμούς, καθώς και σε
περίπτωση μη ολοκλήρωσης των ακαδημαϊκών τους
υποχρεώσεων εντός της διάρκειας του ακαδημαϊκού
σκέλους των ειδικών προγραμμάτων θητείας.
βγ) Για την ολοκλήρωση των ακαδημαϊκών τους υποχρεώσεων, εντός δέκα (10) ημερών. Η μη εμπρόθεσμη
ενημέρωση συνιστά σοβαρό πειθαρχικό παράπτωμα.
βδ) Για τυχόν μετεγγραφή τους.
5. Η διεύθυνση προσωπικού του οικείου ΓΕ ενημερώνει
τα αντίστοιχα ΑΕΙ και ΑΣΕΙ για την ένταξη των σπουδαστών και υποψηφίων διδακτόρων τους σε ειδικά προ-
γράμματα θητείας. Τα ΑΣΕΙ ενημερώνουν το οικείο ΓΕ σε
περίπτωση διακοπής της φοίτησης των συμμετεχόντων
σε ειδικά προγράμματα θητείας σύμφωνα με τους οικείους κανονισμούς καθώς και για την ολοκλήρωση των
ακαδημαϊκών τους υποχρεώσεων.
6. Οι υποψήφιοι για ένταξη σε ειδικό πρόγραμμα θητείας κατά την διάρκεια της ταχύρρυθμης στρατιωτι-
κής εκπαίδευσης της περ. δ) της παρ. 1 δεν θεωρούνται
στρατιωτικοί σε ενέργεια, δεν υπάγονται στους στρατιωτικούς νόμους και κανονισμούς και δεν διανυκτε-
ρεύουν στην μονάδα όπου διεξάγεται η εκπαίδευση.
Η συμμετοχή στην ταχύρρυθμη στρατιωτική εκπαίδευση
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1529/31.03.2025
αφορά στην παρακολούθηση αποκλειστικά θεωρητικών
αντικειμένων. Η διάρκεια της ταχύρρυθμης στρατιωτικής
εκπαίδευσης, ο τόπος διεξαγωγής, το περιεχόμενο της,
οι προϋποθέσεις επιτυχούς ολοκλήρωσή της, ο τρόπος
πρόσκλησης των υποψηφίων, καθώς και κάθε άλλη αναγκαία λεπτομέρεια καθορίζονται με διαταγές των ΓΕ.
Η διάρκεια της εκπαίδευσης δεν μπορεί να είναι μεγαλύτερη των δέκα (10) ημερών.
Άρθρο 5
Στρατιωτική εκπαίδευση και συμμετοχή
σε στρατιωτικές δραστηριότητες
1. Κατά τη διάρκεια κάθε ακαδημαϊκού έτους του ακαδημαϊκού σκέλους των ειδικών προγραμμάτων θητείας,
οι συμμετέχοντες παρακολουθούν υποχρεωτικά:
α) Στρατιωτική εκπαίδευση έως τριών (3) εβδομάδων
κατά τους θερινούς μήνες.
β) Στρατιωτικές εκπαιδεύσεις και δραστηριότητες:
βα) Διάρκειας μίας ή δύο ημερών κατά τις ημέρες
Σάββατο και Κυριακή, με την υποχρέωση συμπλήρωσης
δέκα (10) συμμετοχών ανά έτος. Για τον σκοπό αυτό τα
ΓΕ προγραμματίζουν ανά ακαδημαϊκό έτος δεκαπέντε
(15) εκπαιδεύσεις και δραστηριότητες. Μέρος των εκπαιδεύσεων, που δεν μπορεί να υπερβαίνει τα 3/5 αυ-
τών, δύναται να οργανώνεται και να παρακολουθείται
εξ αποστάσεως.
ββ) Διάρκειας δύο (2) ωρών, εκτός Σαββάτου και Κυριακής, με την υποχρέωση συμπλήρωσης είκοσι πέντε
(25) συμμετοχών ανά έτος. Για τον σκοπό αυτό τα ΓΕ
προγραμματίζουν ανά ακαδημαϊκό έτος τριάντα πέντε
(35) εκπαιδεύσεις και δραστηριότητες. Μέρος των εκπαιδεύσεων, που δεν μπορεί να υπερβαίνει τα 3/5 αυ-
τών, δύναται να οργανώνεται και να παρακολουθείται
εξ αποστάσεως.
2. Οι συμμετέχοντες σε ειδικά προγράμματα θητείας
διαγράφονται από αυτά, σύμφωνα με την περ. β) της
παρ. 3 του άρθρου 65 του ν. 5110/2024, εάν δεν εκπληρώσουν τις υποχρεώσεις της παρ. 1.
3. Ως προς τα οριζόμενα στην περ. α) της παρ. 1 καθορίζονται τα εξής:
α) Οι συμμετέχοντες που αδυνατούν να παρουσιαστούν για λόγους αντικειμενικής αδυναμίας, οφείλουν
να παρουσιάζονται με την επίδειξη της σχετικής πρόσκλησης σε οποιαδήποτε στρατιωτική ή αστυνομική
αρχή για να δηλώσουν τους λόγους αδυναμίας. Στην
περίπτωση αυτή τεκμαίρεται ότι έχουν παρουσιαστεί
εμπρόθεσμα αν παρουσιαστούν μέσα σε δύο (2) ημέρες
από την καθοριζόμενη ημερομηνία και εφόσον οι προαναφερόμενες αρχές έχουν διαπιστώσει τους λόγους της
αντικειμενικής αδυναμίας.
β) Σε περίπτωση που οι συμμετέχοντες απουσιάσουν
από την εκπαίδευση λόγω εκδήλωσης πάθησης ή τραυματισμού κατά τη διάρκεια αυτής, η παρακολούθηση
θεωρείται ολοκληρωμένη εφόσον οι συμμετέχοντες την
παρακολουθήσουν τουλάχιστον κατά τα 2/3. Η παρακολούθηση της εκπαίδευσης διακόπτεται εάν δεν είναι
πλέον δυνατή η συμπλήρωση του απαιτούμενου αριθμού ημερών σύμφωνα με το πρώτο εδάφιο.
γ) Σε περίπτωση αδυναμίας παρουσίασης για λόγους
ανώτερης βίας, συμπεριλαμβανομένων των λόγων υγείας, οι συμμετέχοντες είναι δυνατό να εξαιρούνται για
έως έξι (6) μήνες, και πάντως όχι πέραν της διάρκειας
του ακαδημαϊκού σκέλους του προγράμματος, από την
υποχρέωση παρουσίασης για παρακολούθηση της εκπαίδευσης με απόφαση της διεύθυνσης προσωπικού
του οικείου ΓΕ.
δ) Σε περίπτωση μη ολοκλήρωσης της εκπαίδευσης
σύμφωνα με την περ. β) ή χορήγησης εξαίρεσης σύμφωνα με την περ. γ) και εντός μηνός από την ίαση της
πάθησης ή τραυματισμού ή τη λήξη των λόγων ανώτερης βίας, οι συμμετέχοντες υποχρεούνται να συμμετά-
σχουν σε επαναληπτική στρατιωτική εκπαίδευση ίσης
διάρκειας. Η συμμετοχή στην επαναληπτική στρατιωτική
εκπαίδευση πραγματοποιείται σε κάθε περίπτωση εντός
της διάρκειας του ακαδημαϊκού σκέλους του προγράμματος. Οι προβλέψεις της παρ. 6 εφαρμόζονται και σε
αυτήν την περίπτωση.
4. Ως λόγος ανώτερης βίας θεωρείται κάθε τυχερό,
απρόβλεπτο ή αναπότρεπτο γεγονός, είτε αντικειμενικό
είτε σχετικό με το πρόσωπο του συμμετέχοντα, το οποίο,
παρά την επιμέλεια και σύνεσή του, καθιστά αδύνατη ή
εξαιρετικά δύσκολη τη συμμόρφωσή του. Για την χορήγηση της εξαίρεσης της περ. γ) της παρ. 3 οι συμμετέχο-
ντες καταθέτουν αίτηση και δικαιολογητικά από τα οποία
προκύπτει ο επικαλούμενος λόγος ανώτερης βίας. Η αίτηση κατατίθεται από την ημερομηνία παραλαβής της
σχετικής πρόσκλησης μέχρι και πέντε (5) ημέρες πριν την
ημερομηνία παρουσίασης, στην διεύθυνση προσωπικού
του οικείου ΓΕ που αποφασίζει σχετικά και ενημερώνει
έγκαιρα τον ενδιαφερόμενο. Η επίκληση λόγων ανώτερης βίας δεν πρέπει να γίνεται καταχρηστικά.
5. Εάν κατά την ολοκλήρωση των ακαδημαϊκών υποχρεώσεων, όπως ορίζεται στην παρ. 2 του άρθρου 6,
υπολείπονται στρατιωτικές εκπαιδεύσεις της περ. β) της
παρ. 1 για το τρέχον ακαδημαϊκό έτος, οι εκπαιδεύσεις
αυτές δεν οφείλονται, εκτός εάν ο συμμετέχων έχει υποχρέωση να παρακολουθήσει και εκπαίδευση της περ. α)
της παρ. 1, σύμφωνα με την παρ. 6.
6. Εάν η ολοκλήρωση των ακαδημαϊκών υποχρεώσεων, όπως ορίζεται στην παρ. 2 του άρθρου 6, προηγείται
χρονικά της καθορισθείσας στρατιωτικής εκπαίδευσης
της περ. α) της παρ. 1, αυτή δεν οφείλεται, υπό την προϋπόθεση ότι ο συμμετέχων έχει παρακολουθήσει μία
τουλάχιστον στρατιωτική εκπαίδευση της περ. α).
7. Οι στρατιωτικές εκπαιδεύσεις της περ. β) της παρ. 1:
α) Πραγματοποιούνται, κατά το δυνατόν και λαμβάνοντας υπόψη τις υπηρεσιακές ανάγκες, σε μονάδες που
εδρεύουν πλησίον της έδρας των ΑΕΙ, των οποίων οι
φοιτητές συμμετέχουν σε ειδικά προγράμματα θητείας.
Ειδικά για τα ειδικά προγράμματα θητείας που αφορούν
σε προγράμματα σπουδών δεύτερου ή τρίτου κύκλου
των ΑΣΕΙ, οι εκπαιδεύσεις δύνανται να πραγματοποιούνται στην έδρα αυτών.
β) Οργανώνονται από τα ΓΕ κατά τρόπο ώστε να είναι
δυνατή η παρακολούθηση από τους συμμετέχοντες ανεξαρτήτως του έτους του ειδικού προγράμματος θητείας
που διανύουν.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1529/31.03.2025
γ) Πραγματοποιούνται αποκλειστικά τους μήνες Νοέμβριο έως Μάϊο.
8. Η μονάδα στην οποία παρουσιάζονται οι συμμετέχοντες για παρακολούθηση στρατιωτικής εκπαίδευσης
ή δραστηριοτήτων, ενημερώνει σχετικά την διεύθυνση
προσωπικού του οικείου ΓΕ ανά δίμηνο, προκειμένου
να ενημερώνονται τα ατομικά έγγραφα των συμμετεχόντων. Επιπλέον, η μονάδα ενημερώνει την διεύθυνση
προσωπικού του οικείου ΓΕ σε περίπτωση που κατά την
διάρκεια του ακαδημαϊκού έτους ο συμμετέχων απουσίασε από στρατιωτικές εκπαιδεύσεις της περ. β) της
παρ. 1 ώστε να μην είναι πλέον δυνατή η συμπλήρωση
του απαιτούμενου αριθμού.
9. Κατά τις ημέρες που οι συμμετέχοντες σε ειδικά προγράμματα θητείας παρακολουθούν τις εκπαιδεύσεις της
παρ. 1 δεν δικαιούνται ημερήσια αποζημίωση.
10. Είναι δυνατή η διοργάνωση από τα ΓΕ εκπαιδευτικών και ψυχαγωγικών δραστηριοτήτων, τις οποίες οι
συμμετέχοντες σε ειδικά προγράμματα θητείας παρακολουθούν σε εθελοντική βάση.
Άρθρο 6
Ολοκλήρωση ακαδημαϊκού σκέλους
1. Ως ολοκλήρωση του ακαδημαϊκού σκέλους θεωρείται η ολοκλήρωση των ακαδημαϊκών υποχρεώσεων και
η συμμετοχή στις απαιτούμενες στρατιωτικές εκπαιδεύσεις, σύμφωνα με το άρθρο 5.
2. Ως ολοκλήρωση των ακαδημαϊκών υποχρεώσεων
θεωρείται:
α) Για τα ειδικά προγράμματα θητείας των περ. α) και β)
της παρ. 1 του άρθρου 65 του ν. 5110/2024, η ημερομηνία πλήρωσης τον νόμιμων προϋποθέσεων για την λήψη
του αντίστοιχου τίτλου σπουδών.
β) Για τα ειδικά προγράμματα θητείας της περ. γ) της
παρ. 1 του άρθρου 65 του ν. 5110/2024, η ημερομηνία
αναγόρευσης του συμμετέχοντα ως διδάκτορα από την
Συνέλευση της οικείας Σχολής.
Άρθρο 7
Τοποθετήσεις - μεταθέσεις
1. Μετά την ολοκλήρωση του ακαδημαϊκού σκέλους
των ειδικών προγραμμάτων θητείας, οι συμμετέχοντες:
α) Τοποθετούνται με μέριμνα της διεύθυνσης προσωπικού του οικείου ΓΕ σε μονάδες ή υπηρεσίες των Ενό-
πλων Δυνάμεων, τους απονέμεται ειδικότητα συναφής
με το αντικείμενο των σπουδών τους και καλούνται να
παρουσιαστούν εντός δέκα (10) ημερών από την κοινοποίηση της πρόσκλησης. Το χρονικό διάστημα από την
ολοκλήρωση του ακαδημαϊκού σκέλους μέχρι την ημερομηνία παρουσίασής τους δεν μπορεί να υπερβαίνει
τις τριάντα (30) ημέρες. Κατά τη διάρκεια του ανωτέρω
χρονικού διαστήματος οι συμμετέχοντες διατηρούν τα
δικαιώματα υγειονομικής περίθαλψης και μισθοδοσίας
που προβλέπονται κατά την διάρκεια του ακαδημαϊκού
σκέλους και υπάγονται διοικητικά στην διεύθυνση προσωπικού του οικείου ΓΕ.
β) Ονομάζονται Έφεδροι Ανθυπολοχαγοί και αντίστοιχοι των άλλων Κλάδων. Ως ημερομηνία ονομασίας
λογίζεται η ημερομηνία παρουσίασης στην μονάδα ή
υπηρεσία που τοποθετήθηκαν.
2. Σε περίπτωση μη παρουσίασης στις μονάδες ή
υπηρεσίες που τοποθετούνται, οι συμμετέχοντες διαγράφονται από τα ειδικά προγράμματα θητείας ύστερα
από αιτιολογημένη πρόταση της μονάδας ή υπηρεσίας
στην οποία όφειλαν να παρουσιαστούν, σύμφωνα με την
περ. ζ) της παρ. 3 του άρθρου 65 του ν. 5110/2024, και
υπέχουν τις συνέπειες της παρ. 7 του ίδιου άρθρου. Στην
περίπτωση αυτή, και ειδικά για την εφαρμογή του δεύτερου εδαφίου της παρ. 7 του άρθρου 65 του ν. 5110/2024,
το ακαδημαϊκό σκέλος δεν θεωρείται ολοκληρωμένο
εάν ο καλούμενος δεν παρουσιαστεί εμπρόθεσμα για
την εκπλήρωση του στρατιωτικού σκέλους.
3. Οι συμμετέχοντες που αδυνατούν να παρουσιαστούν για λόγους αντικειμενικής αδυναμίας, οφείλουν
να παρουσιάζονται με την επίδειξη της σχετικής πρόσκλησης σε οποιαδήποτε στρατιωτική ή αστυνομική
αρχή για να δηλώσουν τους λόγους αδυναμίας. Στην
περίπτωση αυτή τεκμαίρεται ότι έχουν παρουσιαστεί
εμπρόθεσμα αν παρουσιαστούν μέσα σε πέντε (5) ημέρες από την καθοριζόμενη ημερομηνία και εφόσον οι
προαναφερόμενες αρχές έχουν διαπιστώσει τους λόγους
της αντικειμενικής αδυναμίας.
4. Σε περίπτωση που οι συμμετέχοντες την τελευταία
ημέρα της προθεσμίας που καλούνται για παρουσίαση
νοσηλεύονται σε νοσοκομεία του δημοσίου ή νομικών
προσώπων δημοσίου δικαίου ή οργανισμών τοπικής
αυτοδιοίκησης ή σε νοσηλευτικά ιδρύματα του εξωτερικού, υποχρεούνται να παρουσιαστούν εντός πενθημέ-
ρου από της εξόδου τους από το νοσηλευτικό ίδρυμα
του εσωτερικού ή εντός δεκαημέρου από της εξόδου
τους από νοσηλευτικό ίδρυμα του εξωτερικού. Οι συμμετέχοντες που αδυνατούν να παρουσιαστούν για τον
παραπάνω λόγο ενημερώνουν σχετικά την διεύθυνση
προσωπικού του οικείου ΓΕ.
5. Κατά τη διάρκεια της εκπλήρωσης του στρατιωτικού σκέλους του προγράμματος οι συμμετέχοντες είναι
δυνατόν να μετατίθενται σε άλλες μονάδες ή υπηρεσίες
των Ενόπλων Δυνάμεων με αρμοδιότητες συναφείς με
το αντικείμενο των σπουδών τους, για κάλυψη υπηρεσιακών αναγκών.
Άρθρο 8
Διοικητική υπαγωγή
1. Όσοι εντάσσονται σε ειδικό πρόγραμμα θητείας
κατά τη διάρκεια του ακαδημαϊκού σκέλους του προγράμματος παρακολουθούνται διοικητικά από την δι-
εύθυνση προσωπικού του οικείου ΓΕ. Η Διεύθυνση αυτή:
α) Τηρεί τα ατομικά έγγραφα κάθε συμμετέχοντα σε
ειδικό πρόγραμμα θητείας, όπου καταχωρίζονται υποχρεωτικά οι παρουσιάσεις του για παρακολούθηση
στρατιωτικών εκπαιδεύσεων ή δραστηριοτήτων, τυχόν
χορήγηση εξαίρεσης σύμφωνα με την περ. γ) της παρ. 3
του άρθρου 5, οι επιβληθείσες πειθαρχικές ποινές καθώς
και κάθε άλλη μεταβολή.
β) Δύναται οποτεδήποτε να αναζητεί αυτεπάγγελτα
αντίγραφο ποινικού μητρώου γενικής χρήσης καθώς και
πιστοποιητικό σπουδών για τους συμμετέχοντες.
2. Κατά την διάρκεια του στρατιωτικού σκέλους του
ειδικού προγράμματος θητείας οι συμμετέχοντες υπάγοΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1529/31.03.2025
νται διοικητικά στις μονάδες ή υπηρεσίες των Ενόπλων
Δυνάμεων όπου υπηρετούν, από τις οποίες τηρούνται
και τα ατομικά τους έγγραφα.
3. Η διεύθυνση προσωπικού του οικείου ΓΕ ενημερώνει την αρμόδια για την στρατολογική παρακολούθηση
των συμμετεχόντων σε ειδικά προγράμματα θητείας
Στρατολογική Υπηρεσία για την ένταξή τους σε αυτά
και την έναρξη εκπλήρωσης του στρατιωτικού σκέλους.
Με την ολοκλήρωση των ειδικών προγραμμάτων θητείας ή την τυχόν διαγραφή από αυτά, αποστέλλονται
στις Στρατολογικές Υπηρεσίες τα ατομικά έγγραφα των
συμμετεχόντων.
Άρθρο 9
Υγειονομική εξέταση συμμετεχόντων
1. Η εξέταση της σωματικής ικανότητας των συμμετεχόντων σε ειδικά προγράμματα θητείας γίνεται σύμφωνα
με τις διατάξεις που ισχύουν για την εξέταση της σωματικής ικανότητας των υποψηφίων και δοκίμων εφέδρων
αξιωματικών και έφεδρων αξιωματικών.
2. Οι συμμετέχοντες σε ειδικά προγράμματα θητείας
που κρίνονται:
α) Ικανοί κατηγορίας πρώτης (Ι/1) έως τέταρτης (Ι/4),
συνεχίζουν να παρακολουθούν το ειδικό πρόγραμμα
θητείας.
β) Ακατάλληλοι για στράτευση (Ι/5), διαγράφονται από
το ειδικό πρόγραμμα θητείας.
3. Κατά τη διάρκεια του ακαδημαϊκού σκέλους των
ειδικών προγραμμάτων θητείας οι συμμετέχοντες παραπέμπονται, αποκλειστικά για κρίση της σωματικής
τους ικανότητας:
α) Με έγγραφο της διεύθυνσης προσωπικού του οικείου ΓΕ, στην πλησιέστερη στον τόπο διαμονής τους
Στρατιωτική Υγειονομική Επιτροπή:
αα) Κατόπιν αίτησής τους.
αβ) Υποχρεωτικά, μέχρι και έναν (1) μήνα πριν την
παρουσίασή τους για συμμετοχή στην εκπαίδευση της
περ. α) της παρ. 1 του άρθρου 5.
β) Με έγγραφο της μονάδας στην οποία παρουσιάζονται για την εκπαίδευση της παρ. 1 του άρθρου 5, στην
πλησιέστερη στην έδρα της μονάδας Στρατιωτική Υγειονομική Επιτροπή, εφόσον κρίνεται απαραίτητο.
4. Δεν είναι δυνατή η χορήγηση αναβολής για λόγους
υγείας κατά τη διάρκεια του ακαδημαϊκού σκέλους των
ειδικών προγραμμάτων θητείας.
Άρθρο 10
Πειθαρχία - υπηρεσιακή κατάσταση
1. Σε περίπτωση διάπραξης σοβαρού πειθαρχικού
παραπτώματος, ο διοικητής της μονάδας στην οποία ο
συμμετέχων τοποθετήθηκε ή παρουσιάστηκε για παρακολούθηση στρατιωτικής εκπαίδευσης ή δραστηριότη-
τας, μετά την επιβολή πειθαρχικής ποινής, υποβάλλει αιτιολογημένη πρόταση για διαγραφή του συμμετέχοντα.
Ως σοβαρά πειθαρχικά παραπτώματα θεωρούνται τα
παραπτώματα των περ. β) και γ) της παρ. 2 του άρθρου 8
του π.δ. 48/2022 (Α’ 120).
2. Σε περίπτωση επιβολής πειθαρχικής ποινής φυλάκισης κατά τη διάρκεια του ακαδημαϊκού σκέλους των
ειδικών προγραμμάτων θητείας, αυτή εκτίεται στο στρατιωτικό σκέλος του προγράμματος.
3. Οι συμμετέχοντες σε ειδικά προγράμματα θητείας
που υπηρετούν ως έφεδροι Ανθυπολοχαγοί και Υπολοχαγοί είναι νεότεροι των λοιπών ομοιόβαθμών τους.
4. Κατά την διάρκεια του στρατιωτικού σκέλους εφαρμόζονται οι διατάξεις του Δεύτερου Κεφαλαίου της υπό
στοιχεία Φ.400/34/292616/ Σ.4753/6-9-2016 (Β’ 2808)
κοινής υπουργικής απόφασης περί αδειών του στρατιωτικού προσωπικού. Κατά την διάρκεια της στρατιωτικής
εκπαίδευσης της περ. α) της παρ. 1 του άρθρου 5 οι συμμετέχοντες δικαιούνται προσωπική άδεια του άρθρου 35
της ίδιας κοινής υπουργικής απόφασης έως τριών (3)
ημερών.
5. Με διαταγές του οικείου Κλάδου ρυθμίζονται θέματα
σχετικά με την στολή που φέρουν οι συμμετέχοντες κατά
τη διάρκεια του ακαδημαϊκού σκέλους
Άρθρο 11
Όροι και προϋποθέσεις διαγραφής των
συμμετεχόντων
1. Όσοι διαγράφονται από τα ειδικά προγράμματα θητείας για τους λόγους που αναφέρονται στις περ. α), β), γ),
ε), στ) και ζ) της παρ. 3 του άρθρου 65 του ν. 5110/2024,
αυτοδικαίως:
α) Αποβάλλουν την ιδιότητα του Υποψήφιου Έφεδρου
Αξιωματικού Βραχείας Εθελοντικής Υπηρεσίας ή του Δόκιμου Έφεδρου Αξιωματικού ή Επίκουρου Σημαιοφόρου,
εάν η διαγραφή έλαβε χώρα πριν την ονομασία τους σε
Έφεδρο Ανθυπολοχαγό.
β) Εκπίπτουν του βαθμού που απέκτησαν κατά τη διάρκεια του προγράμματος, εάν η διαγραφή έλαβε χώρα
μετά την ονομασία τους σε Έφεδρο Ανθυπολοχαγό.
γ) Εκπληρώνουν την στρατεύσιμη στρατιωτική τους
υποχρέωση στον Κλάδο στον οποίο είχαν κατανεμηθεί,
εφόσον υπέχουν σχετική υποχρέωση.
2. Η διαγραφή των συμμετεχόντων πραγματοποιείται:
α) Με απόφαση του Υπουργού Εθνικής Άμυνας, κατόπιν αιτιολογημένης πρότασης της Μονάδας ή Υπηρεσίας
που υπηρετούν, αφού ληφθούν υπόψη οι απόψεις του
ενδιαφερομένου, αν διαπράξουν σοβαρά πειθαρχικά
παραπτώματα ή για λόγους που σχετίζονται με πλημμελή
εκπλήρωση των στρατιωτικών τους υποχρεώσεων. Η
πρόταση περιέρχεται αρχικά στην διεύθυνση προσωπικού του οικείου ΓΕ, η οποία την υποβάλλει με τις απόψεις
της για λήψη απόφασης.
β) Με απόφαση της διεύθυνσης προσωπικού του
οικείου ΓΕ, η οποία εκδίδεται αμέσως μόλις διαπιστωθεί η συνδρομή των προϋποθέσεων διαγραφής των
περ. α), β), γ), δ), ε) και στ) της παρ. 3 του άρθρου 65 του
ν. 5110/2024.
3. Η απόφαση διαγραφής περιλαμβάνει υποχρεωτικά
τα στοιχεία της περ. α) της παρ. 1.
4. Για την εφαρμογή της περ. β) της παρ. 1 εκδίδεται
προεδρικό διάταγμα, κατόπιν πρότασης του Υπουργού
Εθνικής Άμυνας.
5. Η απόφαση διαγραφής κοινοποιείται άμεσα στον
ενδιαφερόμενο με κάθε πρόσφορο τρόπο.
6. Σε περίπτωση διαγραφής σύμφωνα με την περ. α)
της παρ. 2, ως ημερομηνία διαγραφής λογίζεται η ημεΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1529/31.03.2025
ρομηνία κοινοποίησης της απόφασης στον ενδιαφερόμενο, ενώ στις περιπτώσεις διαγραφής σύμφωνα με την
περ. β) της ίδιας παραγράφου ως ημερομηνία διαγραφής
λογίζεται η ημερομηνία που πληρώθηκαν οι σχετικές
προϋποθέσεις.
7. Ειδικά σε περίπτωση λιποταξίας, οι συμμετέχοντες
σε ειδικά προγράμματα θητείας οι οποίοι διαγραφόμενοι υπέχουν υποχρέωση εκπλήρωσης της στρατεύσιμης
στρατιωτικής τους υποχρέωσης, διαγράφονται από τη
Μονάδα τους την ημερομηνία που κηρύσσονται λιποτάκτες και εγγράφονται ως ΕΟΔ. Από την ημερομηνία
διακοπής της λιποταξίας τους, εφόσον αυτή συντελείται
πριν τη συμπλήρωση του 45ου έτους της ηλικίας τους,
εγγράφονται εκ νέου στη Μονάδα τους και αρχίζουν
να εκπληρώνουν τη στρατεύσιμη στρατιωτική τους
υποχρέωση, ως οπλίτες. Εφόσον η μονάδα στην οποία
επανεγγράφονται ανήκει σε Κλάδο διαφορετικό από
αυτόν στον οποίο οφείλουν να εκπληρώσουν τη στρατεύσιμη στρατιωτική τους υποχρέωση, τους χορηγείται
φύλλο πορείας για αυθημερόν παρουσίαση σε μονάδα
του κλάδου στον οποίο ανήκουν που εδρεύει στον ίδιο
τόπο, κατόπιν συνεννόησης των ΓΕ. Οι Στρατολογικές
Υπηρεσίες μεριμνούν για την επιβολή του χρηματικού
προστίμου σύμφωνα με τις παρ. 3 και 4 του άρθρου 52
του ν. 3421/2005 (Α’ 302).
8. Για την εφαρμογή της παρ. 6 του άρθρου 65 του
ν. 5110/2024, για την εκπλήρωση της συνολικής υποχρεωτικής στρατιωτικής υπηρεσίας των ειδικών προ-
γραμμάτων θητείας, δεν λαμβάνονται υπόψη τα χρονικά
διαστήματα της παρ. 5 του ίδιου άρθρου.
9. Τυχόν μετεγγραφή των συμμετεχόντων, σύμφωνα με
την παρ. 1 του άρθρου 73 του ν. 4692/2020 (Α’ 111), δεν
συνιστά λόγο διαγραφής από τα ειδικά προγράμματα θητείας, εφόσον ο συμμετέχων εγγράφεται σε εκπαιδευτικό
ίδρυμα που είχε συμπεριληφθεί στη σχετική προκήρυξη.
Άρθρο 12
Διαδοχική συμμετοχή
σε ειδικά προγράμματα θητείας
1. Αίτηση για ένταξη στα προκηρυσσόμενα ειδικά
προγράμματα θητείας των περ. β) και γ) της παρ. 1 του
άρθρου 65 του ν. 5110/2024 δύνανται να υποβάλλουν
και όσοι συμμετέχουν ήδη σε ειδικά προγράμματα θητείας ή έχουν ολοκληρώσει κάποιο από αυτά (διαδοχική
ένταξη), υπό τις προϋποθέσεις που τίθενται στις ίδιες
διατάξεις.
2. Για την διαδοχική ένταξη στο ειδικό πρόγραμμα θητείας για φοιτητές προγραμμάτων σπουδών δευτέρου
κύκλου, κατ’ εφαρμογή των οριζομένων στο πέμπτο και
έκτο εδάφιο της περ. β) της παρ. 1 του άρθρου 65 του
ν. 5110/2024, καθορίζονται τα εξής:
α) Όσοι έχουν ολοκληρώσει επιτυχώς μόνο το ακαδημαϊκό σκέλος του ειδικού προγράμματος θητείας
της περ. α) της παρ. 1 του άρθρου 65 του ν. 5110/2024,
εντασσόμενοι στο ειδικό πρόγραμμα θητείας δευτέρου κύκλου σπουδών ονομάζονται Δόκιμοι Έφεδροι
Αξιωματικοί ή Επίκουροι Σημαιοφόροι του Πολεμικού
Ναυτικού (ΠΝ), λαμβάνοντας ως αμοιβή τον αντίστοιχο
μισθό, έως την ολοκλήρωση του ακαδημαϊκού σκέλους
του προγράμματος.
β) Όσοι έχουν ολοκληρώσει επιτυχώς συνολικά το
ειδικό πρόγραμμα θητείας της περ. α) της παρ. 1 του
άρθρου 65 του ν. 5110/2024, ή ολοκληρώνοντας το ακαδημαϊκό σκέλος, ξεκίνησαν να υπηρετούν ως Έφεδροι
Ανθυπολοχαγοί, εντασσόμενοι στο ειδικό πρόγραμμα
θητείας δευτέρου κύκλου σπουδών, διατηρούν μεν το
βαθμό τους, λαμβάνουν όμως ως αμοιβή τον μισθό του
ΔΕΑ έως την ολοκλήρωση του ακαδημαϊκού σκέλους
του προγράμματος.
3. Για την διαδοχική ένταξη στο ειδικό πρόγραμμα θητείας για υποψήφιους διδάκτορες, κατ’ εφαρμογή των
οριζομένων στο έκτο και όγδοο εδάφιο της περ. γ) της
παρ. 1 του άρθρου 65 του ν. 5110/2024, καθορίζονται
τα εξής:
α) Όσοι έχουν ολοκληρώσει επιτυχώς το ειδικό πρόγραμμα θητείας της περ. α) ή της περ. β) ή διαδοχικά τα
ειδικά προγράμματα θητείας των περ. α) και β) της παρ. 1
του άρθρου 65 του ν. 5110/2024, εντασσόμενοι σε ειδικό
πρόγραμμα θητείας σπουδών τρίτου κύκλου, διατηρούν
το βαθμό που τους έχει απονεμηθεί και λαμβάνουν ως
αμοιβή κατά τη διάρκεια του ακαδημαϊκού σκέλους του
προγράμματος τον μισθό του Έφεδρου Ανθυπολοχαγού.
Στις περιπτώσεις αυτές η υποχρεωτική υπηρεσία τους
στις Ένοπλες Δυνάμεις, μετά την ολοκλήρωση του ακαδημαϊκού σκέλους, διαρκεί τρία (3) έτη.
β) Όσοι έχουν ολοκληρώσει διαδοχικά επιτυχώς τα
ακαδημαϊκά σκέλη των ειδικών προγραμμάτων θητείας των περ. α) και β) της παρ. 1 του άρθρου 65 του
ν. 5110/2024, εντασσόμενοι στο ειδικό πρόγραμμα θητείας σπουδών τρίτου κύκλου, διατηρούν το βαθμό που
τους έχει τυχόν απονεμηθεί και λαμβάνουν ως αμοιβή
κατά τη διάρκεια του ακαδημαϊκού σκέλους του προγράμματος τον αντίστοιχο μισθό. Ειδικά στις περιπτώσεις
αυτές η υποχρεωτική υπηρεσία τους στις Ένοπλες Δυνάμεις, μετά την ολοκλήρωση του ακαδημαϊκού σκέλους,
διαρκεί τέσσερα (4) έτη.
4. Σε κάθε περίπτωση διαδοχικής ένταξης οι υποψήφιοι εντάσσονται στο ειδικό πρόγραμμα θητείας δευτέρου
ή τρίτου κύκλου σπουδών, απαλλασσόμενοι της υποχρέωσης παρακολούθησης και επιτυχούς ολοκλήρωσης
ταχύρρυθμης στρατιωτικής εκπαίδευσης.
5. Σε κάθε περίπτωση αίτησης διαδοχικής ένταξης σε
ειδικό πρόγραμμα θητείας, η προϋπόθεση της ολοκλήρωσης προηγουμένως, είτε άλλου ειδικού προγράμμα-
τος θητείας, είτε του ακαδημαϊκού μόνο σκέλους αυτού,
αρκεί να συντρέχει κατά το χρόνο της έκδοσης της απόφασης της παρ. 3 του άρθρου 4.
Άρθρο 13
Όροι παροχής υπηρεσίας στις Ένοπλες Δυνάμεις
μετά την ολοκλήρωση
του ειδικού προγράμματος θητείας
1. Όσοι επιθυμούν να παράσχουν τις υπηρεσίες τους
για επιπλέον χρονικό διάστημα μετά την ολοκλήρωση
ειδικού προγράμματος θητείας, σύμφωνα με το πρώτο
εδάφιο της παρ. 5 του άρθρου 65 του ν. 5110/2024, καταθέτουν σχετική αίτηση στη Μονάδα τους το αργότερο
δύο (2) μήνες πριν την ολοκλήρωση του προγράμματος,
όπου δηλώνουν, σε ακέραιους μήνες, και το χρονικό διάΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1529/31.03.2025
στημα για το οποίο επιθυμούν να υπηρετήσουν, το οποίο
μπορεί να παρατείνεται με αίτησή τους έως την συμπλήρωση τριών (3) ετών. Η αίτηση διαβιβάζεται αμελλητί
στο οικείο ΓΕ.
2. Η αίτηση εγκρίνεται από τον Υπουργό Εθνικής Άμυνας κατόπιν σύμφωνης γνώμης της διεύθυνσης προσω-
πικού του οικείου ΓΕ.
3. Κατά τη διάρκεια της παροχής υπηρεσιών οι συμμετέχοντες, έχουν στρατιωτική ιδιότητα, φέρουν τον βαθμό
με τον οποίο ολοκλήρωσαν το ειδικό πρόγραμμα θητείας και λαμβάνουν ως αμοιβή τον αντίστοιχο μισθό. Για
διοικητικά θέματα παρακολουθούνται από τις μονάδες
ή υπηρεσίες των Ενόπλων Δυνάμεων στις οποίες τοποθετούνται.
4. Η παροχή υπηρεσιών τερματίζεται πριν την συμπλήρωση του χρονικού διαστήματος για το οποίο εγκρίθηκε,
χωρίς να υπέχουν οι συμμετέχοντες τις συνέπειες της
παρ. 7 του άρθρου 65 του ν. 5110/2024:
α) Kατόπιν σχετικής αίτησης του συμμετέχοντα, η
οποία δεν ανακαλείται και γίνεται υποχρεωτικά αποδεκτή από τη διεύθυνση προσωπικού του οικείου ΓΕ.
β) Eφόσον συντρέχουν οι λόγοι διαγραφής που περιγράφονται στις περ. γ), ε), στ) και ζ) της παρ. 3 του
άρθρου 65 του ν. 5110/2024.
γ) Σε περίπτωση χορήγησης αναβολής για λόγους
υγείας.
Άρθρο 14
Αναστολή ειδικών προγραμμάτων θητείας
1. Σε περίοδο γενικής επιστράτευσης ή πολέμου αναστέλλεται η εφαρμογή του άρθρου 65 του ν. 5110/2024.
2. Σε περίπτωση αναστολής του άρθρου 65 του
ν. 5110/2024 σύμφωνα με την παρ. 1, τα εν εξελίξει ειδικά προγράμματα θητείας:
α) Διακόπτονται, για όσους διανύουν το ακαδημαϊκό
σκέλος αυτών. Στην περίπτωση αυτοί οι στρατεύσιμοι
υπάγονται ως προς την εκπλήρωση της στρατεύσιμης
στρατιωτικής τους υποχρέωσης στις διατάξεις του
ν. 3421/2005.
β) Εξακολουθούν να ισχύουν, για όσους εκπληρώνουν
το στρατιωτικό σκέλος αυτών. Στην περίπτωση αυτή οι
συμμετέχοντες δύνανται να μετατίθενται για κάλυψη
υπηρεσιακών αναγκών και σε μονάδες ή υπηρεσίες πέραν των οριζομένων στο άρθρο 65 του ν. 5110/2024.
Άρθρο 15
Στρατολογικές ρυθμίσεις
1. H Στρατολογική Υπηρεσία καταχωρίζει τις σχετικές
μεταβολές στην οικεία στρατολογική μερίδα. Ειδικά για
τις συμμετέχουσες σε ειδικά προγράμματα θητείας, καταρτίζονται στρατολογικές μερίδες στο Μηχανογραφικό
Αρχείο Θηλέων με την ένταξη σε ειδικά προγράμματα
θητείας.
2. Όσοι εντάσσονται σε ειδικό πρόγραμμα θητείας
και μέχρι την ολοκλήρωση αυτού, τελούν νόμιμα εκτός
Ενόπλων Δυνάμεων. Με την ένταξη σε ειδικό πρόγραμμα θητείας, διακόπτεται τυχόν χορηγηθείσα αναβολή
κατάταξης.
3. Οι άρρενες συμμετέχοντες στα ειδικά προγράμματα
θητείας, οι οποίοι, πριν από την ένταξη τους σε αυτά, δεν
είχαν καταταγεί στις Ένοπλες Δυνάμεις για εκπλήρωση
της στρατεύσιμης στρατιωτικής τους υποχρέωσης, όταν
διαγράφονται από αυτά σύμφωνα με τις περ. α), β), ε), στ)
και ζ) της παρ. 3 του άρθρου 65 του ν. 5110/2024 υποχρεούνται να εκπληρώσουν το σύνολο των στρατιωτι-
κών τους υποχρεώσεων, σύμφωνα με τις διατάξεις της
στρατολογικής νομοθεσίας, και καλούνται για κατάταξη
με την πρώτη υπόχρεη Εκπαιδευτική Σειρά Στρατευσίμων Οπλιτών (ΕΣΣΟ) μετά την παρέλευση μηνός από την
έκδοση της απόφασης διαγραφής, με την επιφύλαξη της
παρ. 7 του άρθρου 11.
4. Όσοι ολοκληρώνουν οποιοδήποτε ειδικό πρόγραμμα θητείας της παρ. 1 του άρθρου 65 του ν. 5110/2024
θεωρείται ότι έχουν εκπληρώσει την στρατεύσιμη στρατιωτική τους υποχρέωση, καθώς και τις τυχόν πρόσθετες
στρατιωτικές υποχρεώσεις που έχουν επιβληθεί και δεν
έχουν εξαγορασθεί ή αρθεί σύμφωνα με τις διατάξεις της
στρατολογικής νομοθεσίας.
5. Για την εφαρμογή της παρ. 1 του άρθρου 23 του
ν. 3421/2005 η συμμετοχή σε ειδικά προγράμματα θητείας δεν θεωρείται εκπλήρωση της στρατεύσιμης στρα-
τιωτικής υποχρέωσης.
6. Για τους συμμετέχοντες σε ειδικά προγράμματα
θητείας δεν εκδίδονται πιστοποιητικά στρατολογικής
κατάστασης από τις Στρατολογικές Υπηρεσίες αλλά
σχετικές βεβαιώσεις από τις διευθύνσεις προσωπικού
των ΓΕ, κατά την διάρκεια του ακαδημαϊκού σκέλους,
και από την μονάδα ή υπηρεσία που υπηρετούν, κατά
τη διάρκεια του στρατιωτικού σκέλους.
Άρθρο 16
Ρύθμιση θεμάτων εφεδρείας
1. Όσοι έφεδροι εντάσσονται σε ειδικά προγράμματα
θητείας διαγράφονται από την εφεδρεία του Κλάδου
στον οποίο ανήκουν.
2. Όσοι (άνδρες και γυναίκες) ολοκληρώνουν ειδικό
πρόγραμμα θητείας οποιουδήποτε ΓΕ εγγράφονται στην
εφεδρεία του αντίστοιχου Κλάδου με τον βαθμό που
έχουν αποκτήσει.
3. Όσοι έφεδροι εντάσσονται σε ειδικά προγράμματα
θητείας και διαγραφούν από αυτά πριν την ολοκλήρωσή
τους:
α) Απαλλάσσονται από την υποχρέωση εκπλήρωσης
εφεδρικής υποχρέωσης εφόσον κρίθηκαν ακατάλληλοι
για στράτευση Ι5.
β) Επανεγγράφονται στην εφεδρεία του Κλάδου που
ανήκαν, με τον βαθμό που είχαν, εφόσον διαγραφούν
σύμφωνα με τις περ. α) και β) της παρ. 3 του άρθρου 65
του ν. 5110/2024.
γ) Επανεγγράφονται στην εφεδρεία του Κλάδου που
ανήκαν με το βαθμό που είχαν πριν την ένταξη σε ειδικό
πρόγραμμα, με την επιφύλαξη των ισχυουσών ειδικών διατάξεων, εφόσον διαγραφούν σύμφωνα με τις περ. ε), στ)
και ζ) της παρ. 3 του άρθρου 65 του ν. 5110/2024. Ειδικά
σε περίπτωση διαγραφής σύμφωνα με την περ. στ), η
επανεγγραφή στην εφεδρεία πραγματοποιείται μετά τη
διακοπή της λιποταξίας.
4. Οι γυναίκες που διαγράφονται από τα ειδικά προγράμματα θητείας πριν την ολοκλήρωσή αυτών, δεν
εγγράφονται στην εφεδρεία.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1529/31.03.2025
Άρθρο 17
Τελικές διατάξεις
1. Για την εφαρμογή της παρούσας, ως έναρξη του
ακαδημαϊκού έτους θεωρείται η 1η Σεπτεμβρίου και ως
ημερομηνία λήξης η 31η Αυγούστου. Ως ημερομηνία
λήξης του χειμερινού εξαμήνου θεωρείται η ημερομηνία
που ολοκληρώνονται οι ακαδημαϊκές υποχρεώσεις για
κάθε εκπαιδευτικό ίδρυμα.
2. Το ακαδημαϊκό σκέλος των ειδικών προγραμμάτων θητείας της περ. γ) της παρ. 1 του άρθρου 65 του
ν. 5110/2024 δεν μπορεί να λήγει μετά την παρέλευση έξι
(6) ημερολογιακών ετών από την ημερομηνία ορισμού
της τριμελούς συμβουλευτικής επιτροπής.
3. Οι άρρενες, ανεξαρτήτως του Κλάδου στον οποίο
έχουν κατανεμηθεί ή στην εφεδρεία του οποίου ανήκουν, και οι γυναίκες, δύνανται να υποβάλλουν αίτηση
για ένταξη σε ειδικά προγράμματα θητείας που προκηρύσσονται από οποιοδήποτε ΓΕ, με την επιφύλαξη του
επόμενου εδαφίου. Διαδοχική ένταξη σε ειδικά προγράμματα θητείας είναι δυνατή μόνο για προγράμματα
του ίδιου Κλάδου.
4. Οι συμμετέχοντες που κατά τη διάρκεια του στρατιωτικού σκέλους λαμβάνουν αναβολή για λόγους υγεί-
ας απολύονται προσωρινά, δεν λαμβάνουν μισθό και
οφείλουν να επαναπαρουσιαστούν την επομένη από
την λήξη της αναβολής. Σε περίπτωση μη παρουσίασης διαγράφονται από τα ειδικά προγράμματα θητείας,
σύμφωνα με την περ. ζ) της παρ. 3 του άρθρου 65 του
ν. 5110/2024, ύστερα από αιτιολογημένη πρόταση της
μονάδας ή υπηρεσίας στην οποία όφειλαν να παρουσιαστούν.
5. Κατά τη διάρκεια του ακαδημαϊκού σκέλους, δεν
αναγνωρίζονται ως χρόνος συντάξιμης υπηρεσίας,
σύμφωνα με την περ. γ) της παρ. 9 του άρθρου 65 του
ν. 5110/2024, ο χρόνος άγνοιας ή λιποταξίας, προσωρινής κράτησης, εκτός αν επακολούθησε αθώωση,
απαλλαγή ή οριστική παύση της δίωξης ή η δίωξη κηρύχθηκε απαράδεκτη, καθώς και ο χρόνος φυλάκισης
που επιβλήθηκε από ποινικό δικαστήριο κατά το μέρος
που έχει εκτιθεί.
6. Οι διατάξεις των παρ. 1 και 3 του άρθρου 42 του
ν. 3421/2005 εφαρμόζονται αναλογικά κατά την εκπλήρωση του στρατιωτικού σκέλους των ειδικών προ-
γραμμάτων θητείας. Όσο διαρκούν οι καταστάσεις που
αναφέρονται στην παρ. 1 του ίδιου άρθρου, οι συμμετέχοντες σε ειδικά προγράμματα θητείας δεν λαμβάνουν
μισθό.
7. Οι διατάξεις του άρθρου 68 του ν. 3421/2005 εφαρμόζονται αναλογικά για την μετάβαση των συμμετεχό-
ντων από και προς την μονάδα όπου καλούνται να παρουσιαστούν για την εκπαίδευση της περ. α) της παρ. 1
του άρθρου 5 καθώς και για την μετάβαση στην μονάδα
ή υπηρεσία που τοποθετούνται για την εκπλήρωση του
στρατιωτικού σκέλους και κατά την διάρκεια αυτού.
8. Στους συμμετέχοντες σε ειδικά προγράμματα θητείας δεν εφαρμόζονται:
α) Οι διατάξεις του α.ν. 833/1937 που αφορούν στη
εισαγωγή, φοίτηση και ευδόκιμη αποφοίτηση από τις
Σχολές Εφέδρων Αξιωματικών και οι διατάξεις των άρθρων 13, 15, 20 και 26 του ίδιου αναγκαστικού νόμου.
β) Οι διατάξεις των άρθρων 7, 13, πλην της περ. α) της
παρ. 1, 33, 37, 45, 46, 47, 51, 56, 57, 58 του ν. 3421/2005.
Επιπλέον, δεν εφαρμόζονται οι διατάξεις του ν. 3421/2005
περί αναβολών κατάταξης, πλην της αναβολής κατάταξης για λόγους υγείας κατά την διάρκεια του στρατιω-
τικού σκέλους.
9. Με διαταγές του οικείου Κλάδου ρυθμίζονται λοιπά,
τεχνικού και λεπτομερειακού χαρακτήρα, θέματα για την
εφαρμογή της παρούσας, όπως ιδίως ο αρμόδιος φορέας
για την διοργάνωση στρατιωτικών εκπαιδεύσεων και
δραστηριοτήτων και για την πρόσκληση των συμμετεχόντων για παρουσίαση, ο τρόπος πρόσκλησης, καθώς
και ο τρόπος και ο τόπος διεξαγωγής των εκπαιδεύσεων.
Άρθρο 18
Έναρξη ισχύος
Η ισχύς της παρούσας απόφασης αρχίζει από τη δημοσίευσή της στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της
Κυβερνήσεως.
Αθήνα, 24 Μαρτίου 2025
Ο Υπουργός
ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1529/31.03.2025
Το Εθνικό Τυπογραφείο αποτελεί δημόσια υπηρεσία υπαγόμενη στην Προεδρία της Κυβέρνησης και έχει την ευθύνη τόσο για τη σύνταξη, διαχείριση, εκτύπωση και κυκλοφορία των
Φύλλων της Εφημερίδας της Κυβερνήσεως (ΦΕΚ), όσο και για την κάλυψη των εκτυπωτικών εκδοτικών αναγκών του δημοσίου και του ευρύτερου δημόσιου τομέα (ν. 3469/2006/Α΄ 131
και π.δ. 29/2018/Α΄58).
1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ)
• Τα ΦΕΚ σε ηλεκτρονική μορφή διατίθενται δωρεάν στο www.et.gr, την επίσημη ιστοσελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αιτήματος στην ηλεκτρονική διεύθυνση feksales@et.gr.
• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμήμα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας
στην ηλεκτρονική διεύθυνση feksales@et.gr.
-   Το κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον οκτασέλιδο (ή μέρος αυτού) προσαυξάνεται κατά 0,20 €. Το κόστος ενός έγχρωμου
ΦΕΚ από 1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού)
προσαυξάνεται κατά 0,30 €.
-  To τεύχος Α.Σ.Ε.Π. διατίθεται δωρεάν.
-   Υπάρχει δυνατότητα ετήσιας συνδρομής οποιουδήποτε τεύχους σε έντυπη μορφή μέσω
του Τμήματος Πωλήσεων και Συνδρομητών.
• Τρόποι αποστολής κειμένων προς δημοσίευση:
Α.  Αποστολή των εγγράφων προς δημοσίευση στο ΦΕΚ στην ηλεκτρονική διεύθυνση
https://eservices.et.gr. Σχετικές εγκύκλιοι και οδηγίες στην ηλεκτρονική διεύθυνση του
Εθνικού Τυπογραφείου (www.et.gr) στη διαδρομή Ανακοινώσεις ----> Εγκύκλιοι.
Β.  Κατ’ εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν είτε
να αποστέλλουν ταχυδρομικά, είτε να καταθέτουν με εκπρόσωπό τους κείμενα προς δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων.
• Πληροφορίες, σχετικά με την αποστολή/κατάθεση εγγράφων προς δημοσίευση, την ημερήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό-
γους για όλες τις υπη ρεσίες μας, περιλαμβάνονται στoν ιστότοπο (www.et.gr). Επίσης μέσω
του ιστότοπου δίδονται πληροφορίες σχετικά με την πορεία δημοσίευσης των εγγράφων, με
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν τις προϋποθέσεις δημοσίευσης.
2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ
Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανογραφικά έντυπα, φακέλους για κάθε χρήση, κ.ά.
Επίσης σχεδιάζει ψηφιακές εκδόσεις, λογότυπα και παράγει οπτικοακουστικό υλικό.
Ταχυδρομική Διεύθυνση: Καποδιστρίου 34, 10432 Αθήνα
ΤΗΛΕΦΩΝΙΚΟ ΚΕΝΤΡΟ: 210 5279000
Ιστότοπος: www.et.gr
Πληροφορίες σχετικά με την λειτουργία του ιστότοπου: helpdesk.et@et.gr
Αποστολή εγγράφων προς δημοσίευση στο ΦΕΚ στην ηλεκτρονική διεύθυνση
https://eservices.et.gr
ΕΞΥΠΗΡΕΤΗΣΗ ΚΟΙΝΟΥ
Πωλήσεις - Συνδρομές: (Ισόγειο, τηλ. 210 5279178 - 180)
Πληροφορίες: (Ισόγειο, Γραφείο 3 και τηλεφ. κέντρο 210 5279000)
Παραλαβή Δημοσιευτέας Ύλης: (Ισόγειο, τηλ. 210 5279167, 210 5279139)
Ωράριο για το κοινό: Δευτέρα έως και Παρασκευή: 8:00 - 13:30

[Source: 20250201529.pdf | Tokens: 42561]